אנדראס ברמה

אנדראס "אנדי" בְּרֶמֶה (בגרמנית: Andreas Brehme;‏ 9 בנובמבר 1960 – 20 בפברואר 2024) היה כדורגלן ומאמן כדורגל גרמני. הוא זכור בעיקר כמי שהבקיע את שער הניצחון של נבחרת גרמניה בגמר מונדיאל 1990 מול נבחרת ארגנטינה בבעיטת עונשין מ-11 מטרים בדקה ה-85. ברמה נחשב לאחד מבועטי בעיטות חופשיות הגדולים של כל הזמנים, ויכולתו לבעוט בשתי הרגליים בצורה מושלמת הפכה אותו לאחד המגנים הטובים בעולם בשנות ה-90. ברמה נולד בעיר המבורג והחל את הקריירה שלו בגיל חמש במועדון בעיר הולדתו. אחרי שתי עונות בקבוצה הבוגרת ועוד עונה בפ.צ. זארבריקן הוא נרכש בשנת 1981 על ידי קבוצת קייזרסלאוטרן ושיחק בה חמש עונות. ההצלחה בקייזרסלאוטרן לא נעלמה מעיניהם הבוחנות של המועדונים הגדולים ובשנת 1986 עבר למועדון הפאר באיירן מינכן איתה גם זכה בעונתו הראשונה באליפות ובסופר קאפ הגרמני. ברמה יכול היה להשלים תואר משולש עם באיירן, אך קבוצתו נוצחה 1–2 בגמר גביע אירופה לאלופות 1987 (באותה שנה עוד לא נקרא המפעל הזה ליגת האלופות) מול קבוצת פורטו הפורטוגלית. בעונתו השנייה במועדון סיימה הקבוצה כסגנית האלופה. אחרי שנתיים בבאיירן עזב ברמה את גרמניה לראשונה בקריירה והצטרף לאינטר האיטלקית בחוזה לארבע עונות. 116 הופעות באינטר ושלושה תארים היו מנת חלקו בארץ המגף. הוא הוביל את אינטר לזכייה באליפות בעונת 1988/1989, לזכייה בסופר קאפ האיטלקי ב-1989 ולזכייה בגביע אופ"א בעונת 1990/1991. בעונת 1992/1993 ניסה מזלו בליגה הספרדית כשחתם לעונה בריאל סרגוסה. הוא הוביל את הקבוצה לגמר הגביע הספרדי אך החליט לחזור לגרמניה ולסיים את הקריירה במועדון שגילה אותו, קייזרסלאוטרן, שם שיחק חמש עונות, זכה בגביע הגרמני בעונת 1995/1996 ובאליפות בעונת 1997/1998. ברמה שיחק במדי נבחרת גרמניה בשלושה גביעי עולם. במונדיאל 1986 שנערך במקסיקו הוא הגיע עד הגמר שם נוצחה נבחרתו בידי נבחרת ארגנטינה 2–3. ארבע שנים מאוחר יותר, במונדיאל 1990 שנערך באיטליה שוב הגיעו שתי הנבחרות לגמר, אלא שהפעם ידם של הגרמנים הייתה על העליונה ושל ברמה במיוחד. חמש דקות לסיום משחק הגמר, נשרקה עבירה ברחבה לזכות הגרמנים וברמה כבש את הפנדל שהעניק להם את הגביע העולמי. מונדיאל 1994 שנערך בארצות הברית היה מאכזב עבור הגרמנים שהודחו כבר בשלב רבע הגמר ולא הצליחו לשמור על התואר. עם פרישתו ממשחק פעיל החלה קריירה האימון של ברמה. בשנת 2000 הוא מונה למאמן קייזרסלאוטרן, אך פוטר ממנה כעבור שנתיים בעקבות כישלונות שהובילו את המועדון לקרבות תחתית קשים. אחרי שנתיים שב לאמן בליגת המשנה בגרמניה אבל גם במשרתו באונטרהאכינג לא הצליחה לקדם את הקבוצה ועזב בתום העונה. באמצע עונת 2005/6 חבר לג'ובאני טרפטוני כעוזר מאמן שטוטגרט אך כעבור כמה חודשים פוטרו כל אנשי הצוות המקצועי עקב אי הצלחה. נפטר מדום לב ב-20 בפברואר 2024 בגיל 63. קייזרסלאוטרן: אליפות המדינה (1): 1997/98 גביע גרמני (1): 1995/96 באיירן מינכן: אליפות המדינה (1): 1986/87 סופר קאפ גרמני (1): 1987 אינטר: אליפות המדינה (1): 1988/89 סופר קאפ איטלקי (1): 1989 גביע אופ"א (1): 1990/91 נבחרת גרמניה גביע העולם 1990 שחקן השנה באיטליה: 1989 מדיה וקבצים בנושא אנדראס ברמה בוויקישיתוף אתר האינטרנט הרשמי של אנדראס ברמה (בגרמנית) אנדראס ברמה, באתר Transfermarkt אנדראס ברמה, באתר Fussballdaten.de (בגרמנית) אנדראס ברמה, באתר Soccerway אנדראס ברמה, באתר BDFutbol אנדראס ברמה, באתר WorldFootball.net אנדראס ברמה, באתר National Football Teams אנדראס ברמה, באתר FootballDatabase.eu פרופיל המאמן, באתר Transfermarkt מיכאל יוכין‏, ווינר בימין ובשמאל: פרידה מאנדי ברמה, מגדולי הכוכבים הגרמנים, באתר וואלה, 21 בפברואר 2024 1990 WORLD CUP FINAL: Germany FR 1-0 Argentina, סרטון בערוץ "FIFA", באתר יוטיוב (אורך: 00:50) אנדראס ברמה מונה למאמנה החדש של קייזרסלאוטרן, באתר וואלה, 6 באוקטובר 2000 כדורגל גרמני: קייזרסלאוטרן מינתה את אריק חרטס למאמן במקומו של ברמה, באתר ynet, 4 בספטמבר 2002 ynet ספורט, הלך לעולמו אנדראס ברמה, כובש שער הניצחון בגמר מונדיאל 1990, באתר ynet, 20 בפברואר 2024 Guardian sport, Andreas Brehme, scorer of World Cup-winning West Germany goal, dies at 63, The Guardian, ‏20 בפברואר 2024